**Kreatív fejlesztés könnyűzenével**

*Budapest, 2019. december 02. –* **Magyar pedagógusok ismerkedhettek meg egy digitális technikai eszközre építő, gyerekeknek szóló új nemzetközi zeneoktatási módszertannal. A *Future Songwriting[[1]](#footnote-1)* elnevezésű nemzetközi projekt keretében a módszert kidolgozó finn INTO SCHOOL szakemberei tartottak műhelyképzést óvodapedagógusok és tanítók részére november végén Budapesten, az Artisjus székházában.**

**Rendhagyó tanórák**

Az eredetileg Finnországban indított projekt lényege, hogy a digitális technika használatával interaktívvá teszik a kisiskolások zenei foglalkozásait, a középpontban pedig a közös dalszerzés áll. Ahogy a kisgyerekek ceruzát, papírt kapnak a kezükbe és rajzolni kezdenek, úgy teszi lehetővé ez a módszertan, hogy dalszerzéssel foglalkozzanak.

A projekt során a tanárok nemcsak kiváló módszertant, hanem kézzel fogható eszközöket is kapnak ahhoz, hogy a zenetanításban erősítsék a kreatív alkotást. A projekt lényege, hogy a zenealkotást beilleszthetővé teszi az iskolák többi tantárgya mellé, így nagyobb átjárhatóságot biztosít a zene, az információtechnológia, a nyelvek és az egyéb művészeti tárgyak között.

A módszer előnye, hogy az alkotás nem igényel költséges technikai apparátust, stúdiót vagy technikai személyzetet. A módszertan ismerete mellett mindössze egy-két táblagépre és az alkalmazásra van szükség. Itt nem vendégművészek biztosítják az élményt, foglalkozásokat az oktatási intézményben dolgozó pedagógusok tartják.

**Hazai workshop**

A finnországi sikerek után a**z Európai Unió Kreatív** Európa programja támogatásával más országokra is megnyitották a projektet. Magyarországról a dalszerzők egyesületét, az Artisjust hívták meg partnernek. A projekt hazai állomásaként november végén magyar pedagógusoknak tartottak műhelyképzést amódszert kidolgozó finn INTO SCHOOL szakemberei.

A budapesti rendezvényen az állami és magán vagy alapítványi oktatás területét egyaránt képviselték tanítók, tanárok. Érkeztek kerületi, állami fenntartású óvodából óvodapedagógusok, egyházi fenntartású általános iskolából tanítók, ezek mellett magániskolából pedagógusok, valamint magán zene- és hangszeres tanárok.

Az előadók esettanulmányokat feldolgozó oktatófilmeket vetítettek, technikai bemutatót tartottak, illetve módszertani tippeket osztottak meg a résztvevőkkel. Végül a pedagógusokat kis csoportokra osztották, és csoportokban kellett alkotni – így a magyar workshop végére 7 dalocska született. A finn előadók szerint a gyerekek pontosan ilyen módon fedezik fel az alkotás örömét

**További információ:**

<http://futuresongwriting.eu/project/>

<https://www.facebook.com/futuresongwriting.eu/>

*Deme Zsófia* / Artisjus Szerzői Jogvédő Iroda Egyesület

e-mail: zsdeme@artisjus.com / mobil: +36 20 572 6947

*Marsiczki Tímea* / Próbakő Kommunikáció

e-mail: artisjus@probako.hu / mobil: +36 30 436 0614

# **Az Artisjusról**

Az Artisjus Magyar Szerzői Jogvédő Iroda Egyesület a zeneszerzők, szövegírók, zeneműkiadók és irodalmi szerzők egyesülete. Az alkotók azzal bízták meg, hogy egyes szerzői jogaikat kezelje, s így jövedelemhez jussanak munkájuk után. Ezért jogdíjat szed azoktól, akik a műveket – egyebek között profitszerzési céllal – nyilvánosan felhasználják, és a beszedett díjat kifizeti az érintett szerzőknek. Az Artisjus küldetésének része, hogy minél egyszerűbbé tegye az alkotók és az alkotásokat használók viszonyát mindkét oldal megelégedésére; ezért közvetítő-szerepre törekszik a zenerajongók, könyvbarátok, illetve a szerzők és a jogalkotó között.

Az Artisjus jogelődjét 1907-ben alapították a magyar zeneszerzők, szövegírók és zeneműkiadók. Ma közvetlen megbízással mintegy tízezer magyar szerző jogait kezeli, ezen kívül a hasonló külföldi szervezetekkel kötött szerződései alapján több millió zenei és irodalmi szerző jogkezelését végzi a Szellemi Tulajdon Nemzeti Hivatalánál bejegyzett közös jogkezelő szervezetként.

[www.artisjus.hu](http://www.artisjus.hu)

1. *Future Songwriting jelentése: „a jövő dalszerzése”* [↑](#footnote-ref-1)